**Jautājums**

Kā rīkoties, ja iepirkumā specifiska līgumpētījuma veikšanai piesakās tikai viens pretendents? Vai šāda procedūra tiks uzskatīta par atbilstošu?

**Atbilde**

Gadījumā, ja izsludinātajā iepirkuma procedūrā ar līgumpētījuma veikšanu, ir pieteicies tikai viens pretendents, turpmākā rīcība ir atkarīga no tā, kāds tiesību subjekts ir pasūtītājs. Ja iepirkuma procedūras izsludinātājs ir pasūtītājs Publiskā iepirkuma likuma izpratnē un ir izsludinājis atklātu konkursu, ir jāizvērtē iepirkuma procedūras dokumentācijas atbilstību Publiskā iepirkuma likuma normām par samērīgām prasībām pretendentiem un to, vai izvirzītās prasības nav konkurenci ierobežojušas. Gadījumā, ja tiek konstatēts iepriekšminētās prasības pretendentiem, tad iepirkuma procedūra ir jāpārtrauc un jāizsludina vēl reiz. Gadījumā, ja netiek konstatētas nepilnības iepirkuma procedūras dokumentācijā, pasūtītājam ir jāpamato procedūras turpināšana arī gadījumā, ja pieteicies tikai viens pretendents. Šis pamatojums būs jāiekļauj projekta īstenošanas atskaitēs un tiks pārbaudīts projekta uzraudzības procesā.

Gadījumā, ja iepirkuma procedūras izsludinātājs ir pasūtītājs 2013.gada 4.jūnija MK noteikumu Nr.299 “Noteikumi par iepirkuma procedūru un tās piemērošanas kārtību pasūtītāja finansētiem projektiem” izpratnē, jāizvērtē iepirkuma procedūras dokumentācijas atbilstība MK noteikumiem un atbilstības gadījumā, iepirkuma procedūra ir turpināma.

**Jautājums**

Ja projektā 1.1.1.1. “Praktiskas ievirzes pētījumi” iesaistās komersants, kura pamatdarbība ir saimnieciska, vai viss projekts automātiski var tikt uzskatīts par saimniecisku?

**Atbilde**

Projekta saimniecisko vai nesaimniecisko raksturu nosaka galvenokārt zināšanu pārvaldības raksturs – vai zināšanu pārnese ir saimnieciska (ieņēmumus gūstoša) vai nesaimnieciska. Līdz ar to, pētniecības organizācija var īstenot nesaimniecisku projektu sadarbībā ar komersantu.

**Jautājums**

Ņemot vērā, ka mums ir vismaz 4 projekti, kurus vēlamies pieteikt, kā arī projekts, kurš ir guvis atzinību Apvārsnis 2020 programmā, ticis līdz finansējumam, bet nesaņēmis to, tad vēlētos saprast, kā mums rīkoties?

**Atbilde**

Projekta iesniedzējs var iesniegt vairākus projektu iesniegumus, to kvalitātes vērtēšanu veiks EK eksperti, līdz ar to pašlaik nav iespējams atbildēt, kuru projektu būtu vēlamāk iesniegt, tas ir jūsu lēmums, cik un kādus projektu iesniegumus sagatavot un iesniegt. Ja gadījumā neesam pareizi izpratuši Jūsu jautājuma būtību, lūdzu precizējiet jautājumu, lai varam sniegt Jums atbildi.

**Jautājums**

Ja projekta pieteicējs ir komersants (mazais), tad tas būs saimnieciska rakstura projekts?

**Atbilde**

Ja tas ir individuāli īstenots projekts, tad komersants var īstenot tikai ar saimniecisku darbību saistītu projektu, ja vien komersants nekvalificējas kā pētniecības organizācija.Projekta saimnieciskais vai nesaimnieciskais raksturs izriet no zināšanu pārvaldības rakstura.

**Jautājums**

Plānojam pētījumu pirkt kā ārpakalpojumu un rezultāti būtu mūsu īpašums, vai tā var?

**Atbilde**

MK noteikumu Nr.34 22.1.punkts nosaka, ka projekta ietvaros projekta iesniedzējs gūst intelektuālā īpašuma tiesības un ekonomiskās priekšrocības, kas izriet no projekta ietvaros veiktās darbības.

**Jautājums**

Vai ārpakalpojuma - pētniecības darbu veicējs var būt no citas valsts, piemēram, Baltkrievija, jo Latvijā nav mūsu nozares (gumijas pārstrādes) pilnībā aprīkotas laboratorijas ar šādas nozares pieredzējušiem speciālistiem?

**Atbilde**

Līgumpētījuma veicējam, kas projekta ietvars veic pētnieciskus darbus, nav noteikti ierobežojumi atrašanās vai darbības reģistrācijas ģeogrāfiskajai vietai, bet atbilstoši  MK noteikumu Nr.34 2.15. apakšpunktam ir jāizvēlas saskaņā ar normatīvajiem aktiem par iepirkumu procedūru. Lai finansējuma saņēmējs varētu apzināt pētījuma īstenošanai nepieciešamos resursus, t.sk. finansējuma apmēru, līdz pētījuma pieteikuma iesniegšanai finansējuma pretendentam ir jāveic iepirkuma procedūra un projekta pieteikumā jāmin iepirkuma procedūras rezultātā izvēlētais piegādātājs.

**Jautājums**

Vai var iekļaut arī pētniecības objekta patentēšanas izmaksas, ja var tad kādā līmenī, Latvijas, Eiropas?

**Atbilde**

Jā, patentēšanas izmaksas var ietvert visos līmeņos, bet ir jāņem vērā MK noteikumu Nr.34 55.punktā ietvertā informācija.

**Jautājums**

Lai varam paredzēt termiņus projekta norisei (uzsākšanu), kad plānojat sniegt apstiprinājumu, kuri projekti ir saņēmuši finansējumu? No kura laika plānojat uzsākt ERAF finansējuma plūsmu (Komersantiem)?  Kāds ir ERAF finansēšanas modulis? Tērējam savu naudu, atskaitāmies, saņemam atmaksu vai saņemam naudu, tērējam, atskaitāmies? Kādi ir paredzēti atskaitīšanās periodi un finanšu plūsma (3 mēneši/ 6 mēneši)?

**Atbilde**

Līgumus par projekta īstenošanu ir plānots slēgt četru līdz piecu mēnešu laikā pēc projektu iesniegumu iesniegšanas beigu termiņa (08.06.2016.). Projekta attiecināmo izdevumu līdzfinansēšana finansējuma saņēmējam tiks veikta saskaņā ar noslēgto līgumu par projekta īstenošanu. Šī līguma standartforma atrodama CFLA mājas lapas saitē: [http://cfla.gov.lv//lv/es-fondi-2014-2020/izsludinatas-atlases/1-1-1-1-praktiskas-ievirzes-petijumi-1-karta](http://cfla.gov.lv/lv/es-fondi-2014-2020/izsludinatas-atlases/1-1-1-1-praktiskas-ievirzes-petijumi-1-karta) Atbilstoši MK noteikumu Nr.34 normatīvajam regulējumam finansējuma saņēmējs, kas ir komersants, var saņemt avansa maksājumu projekta īstenošanai, iesniedzot CFLA bankas apstiprinātu garantiju avansa maksājumam vai atverot darījuma kontu komercbankā. Atbilstoši ES struktūrfondu līdzfinansētu projektu īstenošanas principiem  finansējuma saņēmējs finansē no saviem līdzekļiem projekta aktivitātes un iesniedz CFLA maksājuma pieprasījumus, kurus izskatot un apstiprinot CFLA finansējuma saņēmējam atmaksā veikto maksājuma ERAF līdzfinansējuma daļu. Izņēmums ir avansa maksājums, ja tāds saņemts.

Atbilstoši ES struktūrfondu līdzfinansētu projektu īstenošanas principiem maksājuma pieprasījumu iesniegšana CFLA un to izskatīšanas termiņi ir atrunāti līgumā par projekta īstenošanu. Maksājuma pieprasījumu iesniegšanas periods ir reizi trijos mēnešos, ja vien finansējuma saņēmējs un CFLA nav savstarpēji noslēgtajā līgumā par projekta īstenošanu vienojies par citiem termiņiem projekta maksājuma pieprasījumiem.

**Jautājums**

MK Noteikumos Nr.34. 8.2. punktā norādītās pētniecības kategorijas viena otru neizslēdz. No Noteikumiem var secināt, ka projektā var tikt realizēta gan kategorija 8.2.2. "Rūpniecības pētījumi" (kas var iekļaut arī fundamentālos pētījumus), gan kategoriju 8.2.3. "Eksperimentālā izstrāde".  
Ja projektā tiek plānotas realizēt abas šīs kategorijas, ko CFLA projekta iesnieguma kopsavilkuma formā būtu vēlams norādīt kā paredzēto pētījumu veidu (citējot): "fundamentālos un rūpnieciskos pētījumus", "eksperimentālo izstrādi un rūpnieciskos pētījumus", vai abus minētos veidus?

**Atbilde**

Forma, kādā ir nepieciešams norādīt plānoto pētījumu veidu, nav stingri noteikta. Svarīgākais būtu tas, ka tiek norādīts, kādai vai kādām pētniecības kategorijām atbildīs projektā veiktie pētījumi.  Informāciju varētu norādīt, piemēram, šādā veidā: “Fundamentālie pētījumi, rūpnieciskie pētījumi un eksperimentālā izstrāde”.

**Jautājums**

Sakarā ar ārvalstu sadarbības partneriem (vismaz 20% no projekta apjoma, neattiecināmas izmaksas) man ir jautājums, vai viņiem kaut kādā veidā būs jāpierāda, ka attiecīgie izdevumi projekta izpildē ir veikti. Ja nepieciešami apliecinājumi (pēc projekta realizācijas vai starppārbaudēs), kādi tie būtu?

**Atbilde**

Iesniedzot projekta iesniegumu, projekta iesniedzējs pievieno ārvalstu sadarbības partnera apliecinājumu par finansējuma nodrošināšanu. Projekta uzraudzības periodā papildus apliecinājumi nav nepieciešami un finansējuma saņēmējs, iesniedzot projekta maksājuma pieprasījumus, apliecina, ka sadarbības partneris ir ieguldījis nepieciešamo finansējumu projekta īstenošanai atbilstoši plānotajam apjomam.

**Jautājums**

Aizpildot lietotāja tiesību veidlapu priekš KPVIS, saskaros ar jautājumu attiecībā un atskaišu formām. Varbūt, Jums ir iespējams atsūtīt kādu paraugu, lai var saprast, kas no tā visa ir projekta vadītāja kompetence un, kas finanšu speciālista kompetence. Vai tas ir viens pārskats (finanses+ attīstības progress), vai arī tie ir vairāki pārskati? Ko nozīmē "Pēc-projekta pārskati"?

**Atbilde**

Projekta īstenošanas laikā finansējuma saņēmējam, izmantojot KP VIS, būs jāiesniedz šādas atskaites:

1. Maksājuma pieprasījums;
2. Pārskats par PVN summām, kuras struktūrfonda saņēmējs paredz iekļaut projekta attiecināmajās izmaksās.

Paraugformas atrodas CFLA mājas lapā šajā saitē: <http://cfla.gov.lv/lv/es-fondi-2014-2020/projektu-istenosana/1-1-1-1-praktiskas-ievirzes-petijumi-1-karta>

Pēc projekta īstenošanas pēcuzraudzības periodā finansējuma saņēmējam būs pienākums reizi gadā iesniegt pēcprojekta pārskatu, kurā būs jānorāda projekta rezultātu uzturēšana un izmantošana, kā arī jāatspoguļo citi ar projektu saistīti jautājumi.

**Jautājums**

Saimnieciska rakstura sadarbības projektam, mērķu pasākumā Nr. 1.1.1.1. “Praktiskās ievirzes pētījumi”, zemāk uzskaitītie 3 pielikumi ir jāiesniedz abiem projekta dalībniekiem (SIA un zinātniskā institūcija), vai tikai Projekta iesniedzējam – SIA?

1.         Pielikums - apliecinājums par dubultā finansējuma neesamību

2.         Pielikums – piekrišana personas datu saņemšanai  no Iekšlietu ministrijas Informācijas centra

3.         Pielikums – apliecinājums par projekta iesniedzēja atbilstību prasībām.

**Atbilde**

Minētos dokumentus iesniedz projekta iesniedzējs,  atbilstoši Darbības programmas "Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.1. pasākuma “Praktiskas ievirzes pētījumi” projektu iesniegumu atlases nolikuma 8.punktā noteiktajam. Sadarbības partnera atbilstību MK noteikumu Nr.34. noteiktajam prasībām  apliecina/nodrošina  projekta iesniedzējs.

**Jautājums**

Pamatojoties uz kādām vadlīnijām vai MK noteikumiem Nr.34. vajadzētu rēķināt projektā iesaistītā personāla atlīdzības likmes?

**Atbilde**

Atlīdzības izmaksas projekta iesniedzējs  plāno atbilstoši MK noteikumiem Nr. 34 un Finanšu ministrijas kā vadošās iestādes  vadlīnijām Nr.2.1. “Vadlīnijas attiecināmo un neattiecināmo izmaksu noteikšanai 2014.-2020.gada plānošanas periodā”.

**Jautājums**

Kurā sadaļā vai pielikumā ir jāuzskaita iesaistītā personāla izmaksu aprēķins. 3.pielikumā ir jāuzskaita personāla atlīdzības izmaksu kopsumma pa atbalstāmām darbībām, vai detalizētāks uzskaitījums netiek prasīts?

**Atbilde**

Informāciju par izmaksām  projekta iesniedzējs norāda projekta iesnieguma 3. un 13.pielikumā, kā arī papildus minētajiem pielikumiem, projekta iesniedzējs var pievienot citus dokumentus, kurus uzskata par  nepieciešamiem projekta iesnieguma izvērtēšanai.

**Jautājums**

|  |
| --- |
| Vai komersantam bez MK noteikumos Nr.34. minētajiem ir jāizpilda vēl kādi kritēriji attiecībā uz noteiktu ražošanas apjomu, peļņu apgrozījumu iepriekšējo gadu laikā, ja komersants ir mazais uzņēmējs un viņš grib pasūtīt līgumpētījumu 1.1.1.1. aktivitātes ietvaros? |

**Atbilde**

Lai komersants pasūtītu līgumpētījumu, tam bez kritērijiem, kas noteikti MK noteikumos Nr.34, papildus  prasības nav izvirzītas.

**Jautājums**

Vai komersants kā ieguldījumu natūrā var norādīt tehnoloģiskās iekārtas, kas tiks izmantotas projektā pētāmā produkta pagatavošanai, ja komersants pasūta līgumpētījumu un ja šīs iekārtas ir iegādātas ar LAD projektu atbalstu?

**Atbilde**

Natūrā ieguldamās iekārtas nevar būt iegādātas par citiem publiskiem līdzekļiem, t.sk. LAD administrēto fondu finansējumu.

**Jautājums**

Ja disertācija ir aizstāvēta 09.06.2006., vai zinātnieks vēl klasificējas kā jaunais zinātnieks vai nē?

**Atbilde**

Jaunais zinātnieka statuss pētniekam ir desmit gadus no disertācijas aizstāvēšanas datuma, kuru rēķina uz projekta iesnieguma iesniegšanas brīdi.

**Jautājums**

Jautājums par projektu sagatavošanu pasākuma „Praktiskas ievirzes pētījumi” ietvaros: ja projekta ietvaros pie netiešajām izmaksas plāno iekļaut arī kancelejas preču un datortehnikas (t.sk. programmatūras licenču)iepirkumu, cik detalizēti tas ir jāapraksta projekta iesniegumā (piemēram, vienību skaits, tehniskā specifikācija utt.)?

**Atbilde**

Ja projekta ietvaros ir plānotas netiešās attiecināmās izmaksas, kas nav tieši saistītas ar projekta rezultātu sasniegšanu, bet  atbalsta un nodrošina atbilstošus apstākļus atbalstāmo darbību īstenošanai un rezultātu sasniegšanai, t.sk. kancelejas, datortehnikas u.c. izmaksas, to izlietojums ir minams projekta iesniegumā tik lielā detalizācijā, lai tas skaidri pamatotu šo izmaksas nepieciešamību un to, kā tās atbalstīs un nodrošinās apstākļus projekta mērķa un rezultātu sasniegšanai.

**Jautājums**

Vai drīkst pieaicināt darbā pētnieku kas a) ir ievēlēts citā institūcijā?; b) ir ievēlēts citās ES valstī?

**Atbilde**

Ja projekta īstenošanai ir nepieciešams pētniecības komandā iesaistīt pētnieku, kas nav zinātniskās institūcijas amatā, kas ir vēlēts, bet atbilst visām izvirzītajām kvalifikācijas prasībām, to var piesaistīt kā viespētnieku atbilstoši pieņemtajai kārtībai konkrētā zinātniskā institūcijā.

**Jautājums**

Vai katram no zinātniskā personāla ir jānostrādā vidēji 0.3 PLE vai arī drīkst būt personas, kas strādā mazāk?

**Atbilde**

Jā, visam projekta īstenošanā iesaistītajam zinātniskam personālam ir jāstrādā vismaz 0.3 PLE.

**Jautājums**

Katram projektam ir vajadzīga tabula par pašreizējo situāciju (publikācijas, PLE) un situāciju 2023. gadā visā institūcijā. Kas notiks, ja izrādīsies, ka, piemēram, PLE nav izpildīts? Konkurence ir liela, visi projekti atbalstu nesaņems, līdz ar to varbūt PLE nesanāks – vai tad neattiecināmās izmaksas attiecinās uz tiem projektiem, kas atbalstu ir saņēmuši?

**Atbilde**

Plānojot projekta sasniedzamos rezultatīvos rādītājus, projekta iesnieguma iesniedzējs paredz reāli sasniedzamus rādītājus. Ja projekta īstenošanas laikā plānotie rezultatīvie rādītāji netiek sasniegti, ir nepieciešams objektīvs skaidrojums to nesasniegšanai.

**Jautājums**

Ja projekts ir nesaimnieciska rakstura, bet piedalās arī komersants. Vai, piemēram, zemes nodoklis, kas izmantots izmēģinājumiem, darbinieku algas, kas piedalīsies projekta realizācijā, ir tā daļa, ko var ieskaitīt pie ieguldījumiem?

**Atbilde**

Projekta sadarbības partnerim, kas ir komersants, visas projekta īstenošanas izmaksas tiek plānotas atbilstoši MK noteikumu Nr.34. 43.punktu.

**Jautājums**

1.1.1.1. pasākuma “Praktiskas ievirzes pētījumi” projekta iesnieguma veidlapā 4. Sadaļā “Projekta ietekme uz vidi” ir jānorāda, vai ir nepieciešams sākotnējais vai kāds cits novērtējums vai arī jānorāda, ja tāds nav nepieciešams.

Atbilstoši likuma: “Par ietekmes uz vidi novērtējumu” 3.2 pantam sākotnējais izvērtējums nepieciešams likuma 2.pielikumā minētajām paredzētajām darbībām.  Likuma 2.pielikuma 11. punkta 6) daļa: motoru, turbīnu un reaktoru stacionāro izmēģinājumu stendu (laboratoriju) uzstādīšana līdz ar to ir jautājums:

1.vai šis tiek attiecināts arī uz laboratorijas iekārtām, kas ir iekšdedzes motoru stends?

2.vai ir nepieciešams sākotnējais novērtējums uz vidi, ja plānots izmantot jau uzstādītus motoru stendus, tos modificējot (pilnveidojot)?

**Atbilde**

Lūdzam  uzdot šo jautājumu Vides pārraudzības valsts birojā, kas saskaņā ar likumu “Par ietekmes uz vidi novērtējumu” koordinē un pārrauga ietekmes uz vidi  novērtējuma procedūru.

**Jautājums**

Vai uz projekta iesniedzēju, kas ir zinātnisks institūts, nodibinājums, attiecas 2.1. vērtēšanas kritērijs. Ja jā, kādi dati tiks izmantoti, vērtējot parakstīto kapitālu un bilances vērtību?

**Atbilde**

Projekta iesniedzēja “grūtības nonākuša uzņēmuma” statusu vērtē atbilstoši Komisijas 2014. gada 17. jūnija Regulas (ES) Nr. 651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (vispārējā grupu atbrīvojuma regula) 2.panta 18.punktā noteiktajai definīcijai. Vērtēšanas laikā Sadarbības iestāde  izmanto Uzņēmuma reģistrā pieejamo informāciju.

**Jautājums**

Kad projekta īstenošanu var uzsākt, ja zinātniskais institūts īsteno ar saimniecisku darbību saistītu projektu? Vērtēšanas kritēriju piemērošanas metodikas 1.12. punktā šāda situācija nav atrunāta.

**Atbilde**

Īstenojot ar saimniecisko darbību saistītu projektu projekta iesniedzējs tiek pielīdzināts attiecīgajai uzņēmuma kategorijai, līdz ar to, saskaņā ar MK noteikumu Nr. 34. 52.3. apakšpunktu, projektā atbalstāmās darbības var uzsākt pēc projekta iesnieguma iesniegšanas sadarbības iestādē, ja labuma guvējs pretendē uz atbalstu atbilstoši sīkā (mikro), mazā vai vidējā komersanta definīcijai vai pēc līguma vai vienošanās noslēgšanas par projekta īstenošanu ar sadarbības iestādi, ja labuma guvējs pretendē uz atbalstu atbilstoši lielā komersanta definīcijai.

**Jautājums**

Saimnieciskā projektā atbilstoši MK noteikumu Nr.34. 44. punktam, kas atsaucas uz EK regulu Nr. [651/2014](http://eur-lex.europa.eu/legal-content/LV/TXT/PDF/?uri=CELEX:32014R0651&from=LV), var finansēt arī papildu netiešos izdevumus. Vai šo izdevumu apmēram ir piemērots ierobežojums? Vai tos var finansēt 25% apmērā no attiecināmajām izmaksām, izņemot ārpakalpojumus, tā pat kā nesaimnieciskā projektā ir atļauts finansēt netiešās izmaksas? Vai arī 15% apmērā no attiecināmajām personāla izmaksām, atbilstoši LR Finanšu Ministrijas publicētajām “Vadlīnijām attiecināmo un neattiecināmo izmaksu noteikšanai 2014.-2020.gada plānošanas periodā“ (4.3.1. punktam)?

**Atbilde**

Saimnieciskiem projektiem nav paredzētas netiešās izmaksas. Izmaksas, kas ir minētas 651/2014 Regulas 25.panta 3.punkta “a”, “b”, “d” un “e” apakšpunktos MK noteikumos Nr.34 izpratnē ir papildu izmaksas (3.pielikumā 13.2. pozīcija) kā tiešās projekta izmaksas, par kurām jāatskaitās parastajā kārtībā. MK noteikumos Nr.34 nav noteikts ierobežojums papildu izmaksām, bet plānojot projekta budžetu, jāņem vērā visus  “Vadlīnijās attiecināmo un neattiecināmo izmaksu noteikšanai 2014.-2020.gada plānošanas periodā” noteiktus ierobežojumus.

15% apmērā ierobežojums no attiecināmajām personāla izmaksām, atbilstoši LR Finanšu Ministrijas publicētajām “Vadlīnijām attiecināmo un neattiecināmo izmaksu noteikšanai 2014.-2020.gada plānošanas periodā“ (4.3.1. punktam) attiecas tikai uz netiešam izmaksām, piemērojot netiešo izmaksu vienoto likmi, kas šajā pasākumā nav piemērojama.

**Jautājums**

Pieteikuma formā neatrodam 3. sadaļu. Vai ir jāpilda tieši tās sadaļas, kas ir atrodamas pieteikuma formas paraugā?

**Atbilde**

Jā, ir jāpilda tieši tās sadaļas, kas ir atrodamas pieteikuma formas paraugā – atsevišķas sadaļas veidlapā nav iekļautas, piemēram, minētā 3.sadaļa. Projekta iesniedzējs iesniedz projekta iesniegumu atbilstoši darbības programmas "Izaugsme un nodarbinātība” 1.1.1. specifiskā atbalsta mērķa  “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.1. pasākuma “Praktiskas ievirzes pētījumi”  projektu iesniegumu atlases nolikuma 1.pielikumam.

**Jautājums**

Ja 11.pielikums ir jāiesniedz tagad, lai raksturotu projekta ieviešanu, cik saistoša būs norādītā informācija, ieviešot projektu?

**Atbilde**

Iesnieguma veidlapas 11.pielikums nav jāaizpilda un jāiesniedz kopā ar projekta iesnieguma veidlapu. Šis pielikums pirms līguma vai vienošanos par projekta īstenošanu noslēgšanas ir informatīvs. Saskaņā ar MK noteikumu Nr.34. 57.punktu, kopējā darba laika un paveiktā darba uzskaite ir jāveic visiem projektā iesaistītajiem zinātniskajiem darbiniekiem.

**Jautājums**

Vai projekta iesniegumam ir jāpievieno 12. pielikums?

**Atbilde**

Iesnieguma veidlapas 12.pielikums nav jāaizpilda un jāiesniedz kopā ar projekta iesnieguma veidlapu. Šis pielikums pirms līguma vai vienošanās par projekta īstenošanu noslēgšanas ir informatīvs.

**Jautājums**

Kā noformēt 6. pielikuma iesniegšanu par katru partneri? Iekopēt excel izklājlapu par katru partneri?

**Atbilde**

6.pielikumā jau ir paredzēta “vieta” gan projekta iesniedzējam, gan arī sadarbības partnerim. Ja ir vairāk par vienu sadarbības partneri, tad ir nepieciešams tabulā pievienot papildu horizontālās ailes, kopējot 12.-17. aili.

**Jautājums**

Vai, plānojot nesaimniecisku projektu, valsts finansējumu 7,5% apmērā norāda pieteikumā uzreiz, vai arī uz to pretendē atsevišķi un iekļauj projekta apstiprināšanas gadījumā?

**Atbilde**

Projekta iesniedzējs minēto informāciju norāda uzreiz projekta iesnieguma 2.pielikumā  “Finansēšanas plāns”.

**Jautājums**

projekta iesnieguma aizpildīšanas metodikā ir norādīts, ka atsevišķos gadījumos var piesaistīt bakalaura studentus. Kādi ir šie atsevišķie gadījumi?

**Atbilde**

Bakalaura studentus var piesaistīt kā zinātnes apkalpojošo personālu vai kā zinātnes tehnisko personālu, ja projekta īstenotājam ir pamats uzskatīt, ka konkrētā studenta kompetence ir atbilstoša veicamajiem uzdevumiem.

**Jautājums**

Metodikā ir arī norādīts, ka "plānotajam projekta vidusposma un gala rezultātu zinātniskās kvalifikācijas izvērtējumam ir atbilstoši jāatspoguļojas projekta īstenošanas laika grafikā". Vai ar to jāsaprot, ka projekta darbībām laika grafikā jāparedz papildu laiks šī izvērtējuma veikšanai, vai tas jāataino kā savādāk?

**Atbilde**

Vidusposma atzīmēšana ir ar 2 mērķiem – pirmkārt, lai finansējuma saņēmējs zinātu un savlaicīgi gatavotos, ka uz šo brīdi būs jāgatavo papildus dokumenti, kas tiks iesniegti EK ekspertiem, lai tie varētu izvērtēt, kā arī ar mērķi, lai varētu plānot EK ekspertu piesaisti. MK noteikumos Nr. 34. nav paredzēts, ka izvērtēšanas laikā projekta īstenošana tiek apturēta un tam būtu jāparedz papildu laiks.

**Jautājums**

Projekta ietvaros paredzēts zinātniskā darbinieka darbs ārvalstu zinātniskajā institūcijā kā komandējums (iespējams - pat vairāk kā mēnesis), jo Latvijā nav nepieciešamā aprīkojuma un zinātnisko iestrādņu- vai šādas komandējuma izmaksas var tikt attiecināmas?

**Atbilde**

Lai projektā kā attiecināmas izmaksas iekļautu zinātniskā darbinieka komandējuma izmaksas uz ārvalstu zinātnisku institūciju, projekta īstenotājam ir jāpamato šāda komandējuma lietderība un saistība par projekta mērķu un plānoto rezultātu sasniegšanu, kā ar to, ka šāda pētniecības darbības nav realizējamas projekta īstenošanas vietā Latvijā.

**Jautājums**

Metodikā noteikts, ka informatīvā plāksne nepieciešama, ja projektā paredzēta iekārtu iegāde un kopējais publiskais finansējums pārsniedz 500 000 EUR. Tas nozīmē, ka, ja publiskais finansējums pārsniedz 500 000 EUR, bet iekārtas netiek iegādātas, plāksne nav obligāta?

**Atbilde**

Atbilstoši 4.2. Eiropas Savienības fondu 2014.-2020. gada plānošanas perioda publicitātes vadlīnijas Eiropas Savienības fondu finansējuma saņēmējiem, gadījumā, ja publiskais finansējums pārsniedz 500 000 EUR, bet iekārtas projekta ietvaros netiek iegādātas, informatīvais pagaidu stends nav obligāta prasība. Šajā gadījumā obligāti izpildāma publicitātes prasība projekta īstenošanas laikā ir informatīvs plakāts. Atbilstības nosacījumi šai publicitātes prasībai atrodami iepriekšminētajās vadlīnijās:  <http://www.esfondi.lv/upload/00-vadlinijas/vadlinijas_2015/ES_fondu_publicitates_vadlinijas_2014-2020_13.07.2015.pdf>

**Jautājums**

Projektā iesaistītajiem zinātniekiem PLE vid ir jābūt vismaz 0,3. Gadījumā, ja zinātnieks nostrādā 0,2 PLE un izstājas no projekta komandas, vai līdzvērtīgs zinātnieks varēs viņu nomainīt un nostrādāt atlikušo 0,1 PLE?

**Atbilde**

Jā, tāda iespēja būs. Tas vai šajā amata vietā strādās viens nodarbinātais, vai secīgi vairāki neietekmē vērtējumu.

**Jautājums**

|  |
| --- |
| Vai un kādos gadījumos ir saistoši 26.05.2015. MK noteikumu nr.256 ierobežojumi attiecībā uz projekta izpildē nodarbinātā personāla atlīdzības likmēm (3.1.1.p.), paredzot personāla atlīdzību “Praktiskas ievirzes pētījumi” projekta ietvaros (12.01.2016. MK 34)? |

**Atbilde**

Ja uz projekta īstenotāju ir attiecināmi citos normatīvos aktos noteiktie  atlīdzības ierobežojumi, tad tie ir jāņem vērā plānojot un īstenojot projektus 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.1. pasākuma "Praktiskas ievirzes pētījumi"  ietvaros, jo saskaņā ar Finanšu ministrijas vadlīnijām  Nr.2.1. “Vadlīnijas attiecināmo un neattiecināmo izmaksu noteikšanai 2014.-2020.gada plānošanas periodā” atlīdzība projekta ietvaros ir salāgojama  ar projekta īstenotāja atlīdzības politiku un principiem.

**Jautājums**

Sakiet, lūdzu, vai komersants (mācību centrs) individuāli var veikt pētījumu un jauna produkta izstrādi, neslēdzot līgumpētījumu ar zinātnisko institūciju?

**Atbilde**

Jā, komersants var īstenot individuālo pētījumu un tā ietvaros izstrādāt jaunu produktu.

**Jautājums**

Vai varētu precizēt, minēt piemērus, kādus jaunus produktus ir iespējams izstrādāt viedās specializācijas jomās? Vai produkts varētu būt varētu būt izglītības jomā, piemēram, interaktīvs mācību līdzeklis, interaktīvs metodoloģiskais materiāls, tiešsaistes mācību līdzekļi un testi, mācību līdzekļu datu bāze u. tml. ? Mēs esam mācību centrs (komersants).

**Atbilde**

Lai projekta ideja un projekta darbības būtu atbalstāmas 1.1.1.1. pasākuma “Praktiskas ievirzes pētījumi” ietvaros, tām ir jāatbilst MK noteikumos Nr.34. izvirzītajām prasībām, kā arī kādai no viedās stratēģijas specializācijas jomām. Konkrētus piemērus jaunu produktu attīstības idejām pašlaik minēt nevaram, jo projekta idejas kvalitātes atbilstību viedās specializācijas jomām projekta iesniegumu vērtēšanas laikā izvērtē Eiropas Komisijas eksperti.

**Jautājums**

Vai jāiesniedz papildus  detalizēts  pētījuma izmaksu plāns XLS formātā?

**Atbilde**

Projekta iesnieguma vērtēšanas kritēriju piemērošanas metodikā “ 3.3. Īstenošanas kvalitāte un efektivitāte”  tiek minēts, ka jābūt izstrādātam detalizētam pētījuma izmaksu plānam (t.sk. XLS datnes formātā, nodrošinot aprēķinu izsekojamību), t.sk. iekļaujot personāla atalgojuma aprēķinus, kurā norāda personu skaitu, stundu skaitu un likmi atbilstoši institūcijas darba samaksas kārtībā noteiktajām analoga darba likmēm., savukārt projekta iesnieguma atlases nolikumā pie papildus pievienojamajiem dokumentiem šāds dokuments netiek minēts.

**Jautājums**

Vai CFLA interneta vietnē publicēto pielikumu Nr. 3 aizpilda gadījumā, ja projektu iesniedz viens iesniedzējs, savukārt pielikumu Nr.13 aizpilda gadījumā, ja projektu iesniedz divi vai vairāki partneri?

**Atbilde**

Jā, projekta iesniedzējs individuāla projekta gadījumā aizpilda projekta iesnieguma veidlapas 3.pielikumu, bet ar saimniecisku darbību saistīta sadarbības projekta gadījumā aizpildāms arī projekta iesnieguma veidlapas pielikums Nr. 13.

**Jautājums**

Kādas izmaksas ir norādāmas budžeta kopsavilkuma 3.2. rindā „Pārējās projekta īstenošanas personāla izmaksas”?

**Atbilde**

Projekta iesnieguma veidlapas 3.pielikuma 3.2. sadaļā norādāmas citas projekta īstenošanas personāla izmaksas, kas rodas projekta īstenošanas laikā bez atlīdzības izmaksām, piemēram, komandējumu un darba braucienu izmaksas. Šī sadaļa aizpildāma ar saimniecisku darbību nesaistītiem projektiem.

**Jautājums**

Kurā budžeta rindā ir iekļaujamas darba devēja valsts sociālās apdrošināšanas izmaksas?  Vai tās ir norādāmas kopā ar darba algu?

**Atbilde**

Darba devēja valsts sociālās apdrošināšanas izmaksas ir iekļaujamas atlīdzības izmaksās projekta iesnieguma veidlapas 3.pielikuma 3.sadaļā atbilstošā apakšsadaļā projektā iesaistīto pētniecības komandas darbinieku atlīdzības atspoguļošanai, savukārt, projekta vadības darbinieku atlīdzība plānojama – ar saimniecisku darbību nesaistītiem projektiem projekta iesnieguma veidlapas 3.pielikuma 1.1.sadaļā, bet ar saimniecisku darbību saistītiem projektiem  - projekta iesnieguma veidlapas 3.pielikuma 13.2.sadaļā.

**Jautājums**

Vai nesaimnieciska projekta gadījumā visas izmaksas, līdzīgi kā saimnieciska projekta gadījumā, jāsadala pa pētniecības veidiem: fundamentālais pētījums, rūpnieciskais pētījums, eksperimentālā izstrādne?

**Atbilde**

Jā, arī ar saimniecisku darbību nesaistīta projekta gadījumā, projekta izmaksas ir sadalāmas pa pētniecības veidiem.

**Jautājums**

Vai pareizi saprotam, ka publikācijas sagatavošana (zinātniskā personāla darbs) ir attiecināmās izmaksas, bet publicēšanas izmaksas ir neattiecināmās?

**Atbilde**

Jā, publikācijas sagatavošanas izmaksas ir attiecināmas, bet to publicēšanas izmaksas projekta īstenotājs sedz no saviem līdzekļiem.

**Jautājums**

Cik saistošs projekta īstenošanas laikā būs pieteikumā norādītais izmaksu sadalījums pa gadiem?

**Atbilde**

Projekta īstenošanas laikā uzraudzības procesā tiks pārbaudīts projekta iesniegumā minētās projekta īstenošanas izmaksas sadalījumā pa gadiem  un izmaksu fakta atbilstība plānotajam. Tomēr objektīvu apstākļu gadījumā būs iespējams veikt grozījumus projektā un pārplānot projekta izmaksu sadalījumu pa gadiem.